Dźiwoćicy

Dźiwoćicy ( Siebitz) su wjeska ;  w hornjołužiskim wokrjesu Budyšin. Słušeja k Hodźijskej gmejnje a leža 221 metrow nad mórskej hładźinu. Ze starodawna su Dźiwoćicy wjesny dźěl Małeje Boršće.

 Geografija 
Susodne wjeski su Mała Boršć na sewjerowuchodźe, Družkecy na juhu a Žičeń ze Žičenkom na zapadźe.

 Ležownostne mjena 
Michał Rostok naliči 1887 slědowace serbske ležownostne mjena w Dźiwoćicach: Korbały (čorna hora), Butřanki, Wińca, Mała wińca, Hornje kerki, Młynski hat, Nowa dróha, Stara dróha, Kulec hory (Kurwic hory), Larasec lěsk, Tórfowe jamy, Pasnik (pola wara), Srěnja łuka, Hrodźiško, Prěnje kerčki, Druhe kerčki, Tymješća, Na ladach.Michał Rostok: Ležownostne mjena. W: ČMS 40 (1887), str. 3–50, tu str. 26 (digitalizat).

 Stawizny 
mini|left|Chěža ze stołom wosrjedź Dźiwoćic (čo. 14)
Po sydlišćowej formje jedna so wo rozšěrjeny kulowc. Prěnje historiske naspomnjenje jako Dewecicz pochadźa z dawkoweho registra klóštra Marijina hwězda lěta 1374. Ležownostne knjejstwo wukonješe přez lětstotki ryćerkubło w susodnej Małej Boršći. Cyrkwinsce słušeja Dźiwoćicy ze starodawna do Hodźijskeje wosady..

Wot 1841 mějachu Dźiwoćicy swójsku šulu, kotraž bě so lěto do toho wot twarskeho mištra Andersa z Čerwjenych Noslic natwariła. Do Dźiwočanskeje šule chodźachu tež dźěći z Małeje a Hornjeje Boršće, Žičenka, Třoch Hwězdow a z hornjołužiskeje połojcy Praskowa. Dla rosćaceje ličby šulerjow – w lěće 1876 bě jich 95 – natwarichu 1883/84 nowe šulske twarjenje.

W lěće 1884 měješe wjes po Mukowej statistice 121 wobydlerjow, z nich 108 Serbow (89 %).

Dźiwoćicy běchu ze sydłom Serbskeho ewangelsko-lutherskeho misionskeho towarstwa pod nawodom ludoweho basnika Pětra Młónka, kotrež so měsačnje w domje kublerja Łonjerja (Lehnert) w Cokowje zetkawaše.

 Wosobiny 
Serbski ludowy basnik Pětr Młónk bydleše přez lětdźesatki na statoku čo. 3 w Dźiwoćicach. Domske je so jako kulturny pomnik hač do dźensnišeho wobchowało a je wot lěta 2025 stacija wopomnjenskeje šćežki Młónka.

 Žórła 

 Wotkaz 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Sydlišćo w serbskim sydlenskim rumje
Kategorija:Hodźij
Kategorija:Prěnje naspomnjenje 1374